Umsækjendur um alþjóðlega vernd hér á landi í febrúar voru fleiri en verið hafa síðan í nóvember 2016. Álag á lögreglu og móttökukerfið í heild er orðið slíkt að ríkislögreglustjóri er að meta hvort setja eigi viðbragðsáætlun á hættustig.
Embætti ríkislögreglustjóra gaf í vikunni út stöðuskýrslu verkefnahóps um yfirálag á landamærum og mögulega virkjun viðbragðsáætlunar á hættustig. Þar kemur fram að 182 einstaklingar í 96 málum hafi sótt um alþjóðlega vernd á Íslandi í febrúar. Langfjölmennasti hópurinn kemur frá Venesúela eða 107. Tuttugu eru frá Palestínu en alls kemur fólkið frá fimmtán löndum. Ekki hafa fleiri sótt um alþjóðlega vernd hér á landi síðan í nóvember árið 2016. Af þessum 182 eru 132 með það sem kallað er no hit í Eurodac-kerfinu, sem er vísbending um að Ísland sé lokaákvörðunarstaður fólksins. Vegna fjölda umsókna hefur ekki tekist að taka fingraför eða ljósmyndir af öllum umsækjendum. Í 25 af þessum málum eru börn, ýmist í fylgd fjölskyldu, annarra eða fylgdarlaus. Fram kemur í stöðuskýrslunni að róðurinn hjá lögreglu og móttökukerfinu sé orðinn nokkuð þungur og nefnt að síðustu daga liðins mánaðar hafi fólk beðið klukkustundum saman í anddyrinu að Bæjarhrauni 18, en þar er móttökustöð lögreglu og Útlendingastofnunar. Búið er að óska eftir auknum búnaði svo hægt sé að taka myndir og fingraför á tveimur vinnustöðvum. Sá búnaður bætist við á næstu dögum. Þá hefur Útlendingastofnun leigt þrjú hótel á höfuðborgarsvæðinu vegna álags, en líklegt að það rými fullnýtist á næstu dögum og því þurfi að bæta við og ljóst að málshraðinn lengist mikið ef starfsfólki verður ekki fjölgað. Þá segir að ríkislögreglustjóri í samstarfi við hagaðila sé að meta hvort viðbragðsáætlun um yfirálag á landamærum verði virkjuð á hættustig.

Verið er að skoða hvort setja eigi viðbragðsáætlun á landamærunum á hættustig vegna fjölda umsækjenda um alþjóðlega vernd. Fjöldi umsækjenda í síðasta mánuði var sá mesti í nærri sex ár.